FMN: Kredija për Ukrainën kërkon reforma
FMN-ja njoftoi një paketë kredie prej 17 miliardë dollarësh për Ukrainën, ndërkohë që Banka Botërore, BE, Japonia, Kanadaja dhe SHBA janë zotuar të japin 15 miliardë të tjera
Fondi Monetar Ndërkombëtar do të ndihmojë Kievin me një paketë financiare që synon të mbështesë ekonominë e dobët ukrainase. Por ndërkohë që Ukraina përpiqet të luftojë korrupsionin në qeveri dhe të bllokojë ndërhyrjen ruse në lindje, vetë FMN-ja tha se miratimi i kredisë mund të jetë me rreziqe. Drejtori i Departamentit Evropian të FMN-së Reza Moghadam tha dje në komentet për shtyp se ky institucion pret nga Ukraina të përmbushë të gjitha detyrimet e saj financiare, megjithëse i kanoset falimentimi. Ukraina i detyrohet Rusisë 2.2 miliardë dollarë për importet e gazit rus. FMN-ja njoftoi një paketë kredie prej 17 miliardë dollarësh për Ukrainën, ndërkohë që Banka Botërore, Bashkimi Evropian, Japonia, Kanadaja dhe Shtetet e Bashkuara janë zotuar të japin 15 miliardë të tjera. Kreditë shoqërohen me kushtin që Kievi të zbatojë reforma ekonomike, përfshirë rritje taksash, ngrirje rrogash dhe shkurtime të programeve sociale. Por zoti Moghadam pohoi se paketa e FMN-së nuk është aq e madhe sa duket. Ai tha se 5 nga 17 miliardë dollarët e paketës do të përdoren për të paguar një borxh të mëparshëm që i ka Kievi Fondit Monetar Ndërkombëtar. Zoti Moghadam nuk u rezervua kur foli për gjendjen e rëndë financiare dhe politike në Ukrainë: Një ekspert për republikat ish-sovjetike, politologu Lionel Ingram thotë për Zërin e Amerikës se FMN-ja ka të drejtë të ndjehet e nervozuar për paketën e re që miratoi për Ukrainën: Nënpresidenti amerikan Joe Biden, i cili vizitoi kohët e fundit Ukrainën, dënoi ndërhyrjen ruse në një fjalim në Uashington këtë javë. Por ai kishte kritika edhe për Ukrainën, duke thënë se korrupsioni është një ndër arsyet që Kievi ndodhet në këto vështirësi. Shefi i misionit të FMN-së për Ukrainën, Nikolay Gueorguiev, thotë se agjencia ka vërejtur përmirësime në përpjekjet e Kievit për të luftuar korrupsionin. Ai tha se Ukraina ka ndërmarrë disa reforma, përfshirë ndalimin e prodhimit të alkoolit të paligjshëm në vend.